Лепш за ўсё патрыятызм выхоўваецца на ўроках мовы і літаратуры Ведаеце, беларуская мова цяпер вывучаецца як замежная. Усю маю пачатковую школу мова была горшай за матэматыку: слёзы і рыданні. Мая маці, дачка вайскоўца, яе не ведала. Бацька, які вучыўся ў спартыўнай школе, таксама. Але потым да нас у клас трапіў цудоўны выкладчык, і беларуская мова перастала быць чужой. Больш за тое, я два гады на ёй размаўляла. Проста захацела. Было асяроддзе адпаведнае, сябры далучыліся, з’явілася музыка, якая спадабалася, потым мне падкінулі кнігі… Раптам я адкрыла, што беларуская літаратура можа быць сучаснай, а не толькі пра вайну, нядолю і галечу. Калі стварыць у жыцці дзіцяці асяроддзе, дзе будзе такая мова, ён з радасцю адкрыецца ёй і будзе вучыць.